Nyelai Tang Amat
MANAH MEMELAN… Lebih kurang baka tu mih rampa menua di babas kampung maya ti ditabanka ‘KelingTemuda’. Tusun Ke-14     JANIE TESAT NITIHKA KELING TEMUDA ENTI baka selama Janie @ Indai Bakul patut datai nangkal getah pukul 1.00 lemai. Kebun getah sida sebilik nya betul-betul di antara Ulu Penyulau enggau Ulu Ranan di menua Kanowit. Maya nya Jalai Penyulau – Kanowit ke diatu nya apin bisi. Jalai ari Pasar Kanowit ti rembus ba Bulatan Kanowit ba Jalai Sibu-Durin pan apin bisi. Bala Dayak Iban di menua Ranan agi bekenaka perau beinjin sepit enti deka ngalu ke Pasar Kanowit tauka Pasar Sibu. Nya alai cherita tu nyadi taun 1970. Meda ukai baka nya, uchu Janie ti benama Selan Anak Kudang mai bala menyadi iya nesau sida serumah sereta kaban belayan. Sida deka nurun ngiga Janie. “Nya mih…, enti baka selama pukul 1.00 ngalih hari udah datai ini kitai nya ari kebun getah kitai din. Diatu nyau petang tegayam empai mih iya datai,” pia ku Selan bejaku ba mua bala menyadi. “Nama daya kita tu dih?” ku sida bukai nanya. “Kati ku enggau…! Nurun  mih kitai diatu ngiga ini nya. Tentu bisi penusah ini kitai nya,” ku saut Selan. Ninga munyi nya bala menyadi Selan pan nesau sida serumah. Sida ke lelaki enda ngelakka pangan diri. Sida ke nurun nya ukai enggau tubuh murus, jari puang tang naka ulih mai senyata ti dikemisi diri empu. Sekeda mai senapang, ilang, sangkuh. Engka tudah indai sida nya kena kachau orang babas. Sekeda mai tawak, mai bebendai dikena ngangauka ini sida ti lenyau nya. Enti iya tesat bunyi bebendai enggau tawak ulih nyadi malin Janie pulai ke menua sida empu. Maya raban sida datai ba senentang kebun getah sida di Ulu Ranan hari pan udah lemai bendar. Selan enggau bala menyadi sereta kaban belayan iya nyau betambah irau sereta alit ati laban pun getah nadai abi tangkal hari nya. Palan ti endur ngelegang getah pan nadai bekau basah. Agi rangkai magang apan, tin enggau pekakas ti bukai ba palan nya. Bekau pantap ba takang pantu ba kaki bukit enda jauh ari sepun getah nya aja ti bisi nunjuka Janie nya endang bisi datai ba kebun getah sida nya. “Kini mih, ini tu? Nadai nangkal getah iya sehari tu tadi kelai semua pekakas ditu agi rangkai. Nadai bekau mensia ditu,” pia ku Selan. Sida bukai pan beperening pangan diri. Sida pan belabuh tusah ati. Udah nya Selan seduai Banying pan nguluka bala kaban belayan seduai begigaka Janie sebelah kebun getah sereta kandang menua ti ngelingi nya. Sida bepechah ngagai dua raban. Seraban diuluka Banying. Seraban da diuluka Selan. “Ooii… ini. Dini dek? Enti dek tesat enda nemu jalai pulai dingka pangkung tawak, pangkung bebendai kitai serumah. Pulai ini, pulai…!”  Nadai balas seleka beras, nadai saut seleka mukut semua sampi enggau seraban sida nya. Malam nya raban Selan bermalan di tanah. Raban Banying pulai mai rita ke rumah panjai sida. Sida pan mulaika diri ke rumah diri empu. Tumu pagi hari siti raban Selan majakka pejalai diri ngiga Janie ti tesat. Entah kini penunga? Ba hari ketujuh enda mukai mukai siku apai tuai China kebun di Nanga Penyulau tekenyit amai pagi nya. “Endai…! Dek tu Indai Bakul?” pia ku apai tuai China nya. “Au, aku, Indai Bakul mih tu. Dini endur menua tu dih, Achong?” ku Janie nanya. “Tu ulu Sungai Penyulau, indai. Nama dek datai ditu dih?” ku Achong. “Nya mih. Tesat mih aku tu Achong. Ku jaku pagi tadi deka nurun nangkah getah kami di Ulu Ranan din tang… enda mukai-mukai dikeduan antu nya…” pia ku saut Janie. “Apoo…pia nih! Enti pia, aram mih aku nganjung dek  pulai ngagai rumah kita. Tentu bala anak enggau uchu dek  irau ati lalu ngiga dek ngelama tu. Kemaya dek ke tesat dih, Indai…?” ku Achong. “Enda lama asai sepi aku. Semina sehari aja asai sepi aku…tang aku berasai amat lemi tulang tu, enda tentu ulih bejalai jampat,” ku saut Janie baru. Ninga munyi nya Achong pan meratika mua indai tuai orang nya lalu tepedaka raga ti disandik Janie. “Nama utai di dalam raga dek nya dih, Indai?” ku Achong. Ninga tanya Achong, Janie pan ingatka diri bisi mai bekal lalu nyuaka Achong sebungkus daun biru nya. Achong ngambi bungkus daun biru nya lalu muka iya. “Apooo…! Udah bekulat asi dek tu, Indai. Tentu dek tu lapar. Aram niki ke rumah aku dulu tua. Lagi aku meri dek  makai,” pia ku Achong lalu berumban mai Janie niki ke rumah iya enda jauh ari tebing nanga Sungai Penyulau. Datai di rumah Achong pan ngasuh bini iya nyumai asi enggau lauk ke Janie. Bini Achong nadai mayuh jaku laban iya mega ngelala Janie ti endang lama udah bekekala enggau sida bansa China di menua nya. Sida endang ngangauka Janie nya Indai Bakul. Nama nya ti tampak rita ba bansa China di menua Penyulau dia. Udah Janie tembu makai Achong pan nganjung Janie ke rumah sida empu di Ulu Ranan. Datai di rumah panjai sida di Sungai Ranan, tekenyit sereta gaga mih bala anak enggau uchu tudah Janie. Iya ti disangka sida parai, udah datai idup baru. Ukai semina agi idup tudah janie tang mih  agi baka selama pekayan, buk sereta gamal tubuh tudah diri. Nadai ruji. Nadai kamah tauka bau ampis tubuh iya. Tujuh hari di dalam babas, kati nadai berubah gamal enggau pekayan iya?  Selemai-lemai, semalam-malam nya mih Janie becherita. KIJANG BEBALI NYADI MENSIA Kenu ku Janie, sebedau datai ba kebun getah sida di ulu Sungai Ranan iya betemu enggau orang lelaki ti beumur kira-kira empat puluh taun. Lelaki nya sigat sereta kering amai. Iya ngena ngepan lelaki bansa Dayak Iban. Maya nya mega Janie ngasaika diri rembus di menua bukai. Ukai di ulu Sungai Ranan menua nya gaya peda iya. Maya nya Janie enggau  lelaki nya bejalai begembar-gembar ngulu sebatang entigis sungai. Ai sungai nya chiru amai. Ikan gemian ti dalam sungai nya terang amai dipeda. Mayuh amai ikan. Semua bansa jelu baka kijang, pelanduk, babi, rusa enggau ti bukai nyau betegaring tinduk sebelah tanah. Sekeda benung makai daun puda, sekeda benung bejalai lubah-lubah sebelah padang rumput. “Apoo…manah amat menua kita ditu, wai!  Kati nama menua kita tu, dih?” pia ku Janie. “Tu menua menua aku wai. Enda jauh ari menua kita di Ulu Ranan din. Ditu mih menua kami Bunsu Kijang. Aku tu mih benama Keling Temuda,” pia ku saut lelaki nya. “Auuu…pia..! Nadai kala ninga rita pasal menua kita tu,” ku Janie seraya ke gining-gining malik kiba kanan meda pemanah rampa menua nya. Seduai bejalai belubah-lubah sambil berandu. Maya seduai ke bejalai nya Janie bisi ninga nyawa bala uchu iya nya ngangauka iya tang lebuh ti deka nyaut mulut iya enggai nyadi engkebut. “Kapa dek kiruhka kangau sida nya, unggal. Aram pajakka  pejalai tua,”  pia ku Keling Temuda. Ninga munyi nya Janie mega enda tentu ibuhka kangau bala uchu sereta sida serumah nya. “Anang irau dek, unggal wai. Enda aku medis dek. Aku mai dek kitu ukai sengapa pia aja. Aku berani mai dek ngusung menua kami awakka dek ulih bekala enggau raban bansa kami Bunsu Kijang” ku Keling Temuda. Ninga munyi nya Janie baru nemu diri udah rembus di menua Antu Bunsu Petara. Tekala nya mega iya bisi irau ati mimit tang nyau kelama-lama ti udah berandau enggau Keling Temuda, ati nya nyau rindu-serindu meda menua nya. Teperindang asai ati iya. Taja agi alit ati tang iya nyau enda takut laban tempara lelaki nya tadi nyau manah-semanah. Kelama agi manah agi ga menua orang nya peda Janie. “Apuu…, jinak amai bala jelu nya, unggal wai. Uji bunuh ambi bisi ke lauk tua lagi,” pia ku Janie. “Eh… kapa dek  jelu nya. Nya endang jelu ti sama pendiau enggau kami di menua tu. Mayuh lauk kitai di rumah lagi,” ku Keling Temuda. Enda lama udah nya Janie ngasaika diri udah datai ba tengah laman sebuah rumah panjai. “Endai diau ba rumah panjai baka kami mensia ga kita nih, unggal wai,” ku Janie. “Au. Ditu mih endur kami diau mendam. Peda dek bala sida ke indu-indu nyin udah sedia nganti penatai dek. Taja pia dek anang tama bilik orang sengapa lagi. Ba ruai ti endur aku duduk lagi, nya mih bilik kami endur dek tama lagi,” pia ku timbal Keling Temuda. Janie nitih aja utai ku lelaki nya. Lebuh Janie udah terendah duduk di bilik sida Keling Temuda, mayuh mih utai tanya sida ke indu-indu ba Janie. Kekadang iya enda tentu nemu nyaut laban iya pan enda tentu nemu kebuah diri tau rembus ba menua ti nyelai nya. Gamal orang ti dipeda iya dalam rumah nya endang sama enggau gamal mensia di dunya tu. Sida ke indu-indu ti nunga iya nyau bebajik gamal. Maya ti makai lemai nya sida Keling Temuda sebilik begempuru magang. Sida makai sambil berandau. “Makai wai, makai. Anang malu-malu. Nadai tentu engkayu kami lemai tu wai,” pia ku bala menyadi indu Keling Temuda.  “Pia mih wai. Nama penadai tu dih…! Di menua kami din enda kala aku meda lauk ngemayuh tu,” pia ku timbal Janie. Amai ga nyau nadai ke nadai semua bansa dagin jelu enggau ikan. Kasam. Salai. Pansuh. Lepis. Bansa sayur babas baka kemiding, daun sabung, daun mendai, upa, sepeneka nyingkau. Udah makai lemai nya sida ke indu ari bilik bukai mayuh ga nunga tudah Janie. Teperindang amai asai ati iya. Sida berandau seraya ketawa sentai landai maya tekenangka cherita lama. KELING TEMUDA MAI JANIE JADI Pagi siti Keling Temuda mai Janie bejalai ke kampung. Kampung di menua nya tawas amai. Datai ba pun kara sekayu Keling Temuda ngasuh Janie meratika pemanah pun kayu nya. “Peda dek , unggal wai pemanah kubu nya. Enti dek deka diambi aku ke bini alai mih dek niki ke atas kin. Pulai ari atas nyin lagi dek deka nikal biak baru baka indu dara bungas baka dulu suba,” pia ku Keling Temuda. “Endai. Nya mih kebuah dek  mai aku ke menua kita kitu pia?” ku Janie. “Pia mih nya, unggal wai. Enti enda pia kapa aku kiruh muai jam, muai hari mai dek  kitu. Lama aku udah meratika dek maya deka nangkal getah kita dia, unggal. Baka ukui ke nengkadah linau belama ga aku meda dek. Asai ke meda buah sibau mansau…tang rapas penyuluk, jari aku enda datai. Nya alai diatu kira ke udah ba dan sibau mih aku tu, unggal wai,” ku Keling Temuda “Pia iya? Apoo… nih. Ukai enggai aku wai. Ati aku asai ati dek  mih. Tang aku nyau ingatka bala anak, bala uchu aku di menua kami din ti meruan ngiga aku. Dinga deka sada nyawa sida besampi. Dek pan kala meda sida kitu bebala mayuh datai ke menua kita ditu ngiga aku. Nya alai anjung pulai mih aku wai,” pia ku saut Janie. Ninga munyi nya Keling Temuda pan nyau tebantai ati sinu lalu berunding deka nganjung Janie pulai ke menua sida empu. “Enti jaku dek  munyi nya, nadai ku enggau mih, unggal wai. Dek ga enggai jadi enggau aku, enda ga aku mejal dek, unggal wai. Tambah mega nyau sinu ga aku ninga leka sampi bala anak, bala uchu ambu dek nya. Nya alai diatu uji padamka mata dek enda lama,” pia ku Keling temuda. Tekala nya Janie pan mejamka mata iya lalu asai ke tinduk bemimpi terengkah ba tebing Sungai Penyulau. Lebuh iya menchelakka mata diri baru, iya pan amai-amai bediri ba tebing Sungai Penyulau. Ukai ba kebun getah sida di ulu Sungai Ranan. Enda lama udah nya iya pan betemu enggau apai tuai China ti meri iya makai hari nya lalu nganjung iya pulai ke rumah panjai sida di Ulu Sungai Ranan. (Cherita tu ditusui Tuai Rumah Jimmy Anak Selan, Ulu Ranan, Kanowit.)  Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpah ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ destroyed), tang ulih bebali (transformed).         (Betampung ba Tusun Ke-15  minggu nyin ila) Sekeda ari artikel dalam gempung cherita Nyelai Tang Amat (NTA) tu udah kala dichelak nyadi bup ti benama Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enngau gambar ti releven ngagai aku tau giga aku ba lumur WhatsApsp tu: 013 8325146  tauka SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.     
See author's posts
